Document ID: 32013R1317

REGOLAMENT TAL-KUMMISSJONI (UE) Nru 1317/2013
tas-16 ta’ Diċembru 2013
li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għat-2,4-D, il-beflubutamid, iċ-ċiklanilid, id-dinikonażol, il-florasulam, il-metolaklor u l-S-metolaklor, u l-milbemektin f'ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,
Billi:
(1)
Għat-2,4-D, iċ-ċiklanilid, il-florasulam, il-metolaklor u l-S-metolaklor, u l-milbemektin, il-limiti massimi tar-residwi (MRL) huma stipulati fl-Anness II u l-Parti B tal-Anness III tar-Regolament (KE) Nru 396/2005. L-MRL għall-beflubutamid u d-dinikonażol huma stabbiliti fil-Parti A tal-Anness III ta’ dak ir-Regolament.
(2)
Ċerti adattamenti tekniċi għandhom isiru, b’mod partikolari l-isem tas-sustanza attiva "metolaklor u metolaklor-S" għandhom jinbidlu b'"metolaklor u S-metolaklor".
(3)
Għall-2,4-DB, l-Awtorità Ewropea dwar is-Sigurtà fl-Ikel, minn hawn ’il quddiem “l-Awtorità”, ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-Awtorità pproponiet li tibdel id-definizzjoni tar-residwu. L-Awtorità rrakkomandat li tgħolli jew iżżomm l-MRL eżistenti għal ċerti prodotti. Hija kkonkludiet li rigward l-MRL fil-lewż, il-ġewż tal-Brażil, il-ġewż tal-anakardju, il-ġewż tal-Indi, il-ġellewż, il-makadamja, il-ġewż Amerikan, il-ġewż tal-arżnu, il-pistaċċi, il-ġewż, iż-żerriegħa tas-sojja u l-qamħ saraċin xi informazzjoni ma kinitx disponibbli u li kienet meħtieġa aktar konsiderazzjoni mill-amministraturi tar-riskji. Minħabba li ma hemmx riskju għall-konsumaturi, l-MRL għal dawn il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawn l-MRL għandhom jiġu riveduti. Ir-reviżjoni se tqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.
(4)
Għall-beflubutamid, l-Awtorità ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). Hija rrakkomandat li l-MRL għall-ħabba tal-qamħ jitnaqqsu. Għal prodotti oħrajn huwa rrakkomandat li jiżdied il-livell tal-MRL jew jitħalla dak eżistenti.
(5)
Għaċ-ċiklanilid, l-Awtorità ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (4). Hija rrakkomandat iż-żieda tal-MRL eżistenti għaż-żerriegħa tal-qoton. Madankollu, minħabba li l-approvazzjoni tas-sustanza attiva ċiklanilid skadiet fil-31 ta’ Ottubru 2011 (5) u l-awtorizzazzjonijiet kollha eżistenti għall-prodotti għall-protezzjoni tal-pjanti li fihom iċ-ċiklanilid ġew rivokati, jixraq li jiġu stabbiliti l-MRL fil-limitu speċifiku ta’ determinazzjoni.
(6)
Għad-dinikonażol, l-Awtorità ressqet opinjoni motivata dwar l-MRL eżistenti skont l-Artikolu 12(1) tar-Regolament (KE) Nru 396/2005 (6). L-Awtorità pproponiet li d-definizzjoni tar-residwu tinbidel. L-awtorizzazzjonijiet kollha li diġà jeżistu għall-prodotti għall-protezzjoni tal-pjanti li fihom id-dinikonażol-M ġew irrevokati. Għalhekk huwa xieraq li jiġi ffissat l-MRL fuq il-limitu speċifiku ta’ determinazzjoni.
(7)
Għall-florasulam, l-Awtorità ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (7). Hija rrakkomandat li jinżammu l-MRL eżistenti għal ċerti prodotti. L-Awtorità kkonkludiet li fir-rigward tal-MRL għal-laħam, ix-xaħam, u l-kliewi tal-annnimali bovini, tan-nagħaġ u tal-mogħoż, kif ukoll għall-ħalib tal-baqar, il-ħalib tan-nagħaġ u l-ħalib tal-mogħoż xi informazzjoni ma kinitx disponibbli u kienet meħtieġa iktar attenzjoni mill-amministraturi tar-riskji. Billi ma hemmx riskju għall-konsumaturi, l-MRL għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Dawn l-MRL għandhom jiġu riveduti. Ir-reviżjoni se tqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.
(8)
Għall-metolaklor u l-S-metolaklor, l-Awtorità ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (8). Hija rrakkomandat it-tnaqqis tal-MRL għaż-żerriegħa tal-kittien, iż-żerriegħa tal-ġirasol, iż-żerriegħa tal-lift, iż-żerriegħa tas-sojja, iż-żerriegħa tal-qoton u ż-żerriegħa tal-qargħa aħmar. Għal prodotti oħrajn, irrakkomandat li jinżammu l-MRL eżistenti jew jiġu stabbiliti l-MRL fil-livell identifikati mill-Awtorità. L-Awtorità kkonkludiet li fir-rigward tal-MRL għall-frawli u l-ananas xi informazzjoni ma kinitx disponibbli u kienet meħtieġa aktar attenzjoni mill-amministraturi tar-riskji. Minħabba li ma hemmx riskju għall-konsumaturi, l-MRL għal dawn il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawn l-MRL għandhom jiġu riveduti. Ir-reviżjoni se tqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.
(9)
Għall-milbemektin, l-Awtorità ressqet opinjoni motivata dwar l-MRL eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (9). L-Awtorità pproponiet li d-definizzjoni tar-residwu tinbidel. Hija rrakkomandat li tbaxxi l-MRL għal frott pomaċi u l-frawli. Għall-ħops rrakkomandat li l-MRL jiżdiedu.
(10)
Rigward prodotti li għalihom ma ġewx irrappurtati awtorizzazzjonijiet rilevanti jew tolleranzi tal-importazzjoni fil-livell tal-Unjoni Ewropea u l-ebda MRL tal-Kodiċi ma kienu disponibbli, l-Awtorità kkonkludiet li kienet meħtieġa aktar attenzjoni mill-amministraturi tar-riskji. Filwaqt li tqis l-għarfien xjentifiku u tekniku attwali, l-MRL għal dawk il-prodotti għandhom jiġu ffissati fil-limitu speċifiku ta’ determinazzjoni jew fuq l-MRL iffissat skont l-Artikolu 18(1)(b) tar-Regolament (KE) Nru 396/2005.
(11)
Abbażi tal-opinjonijiet motivati tal-Awtorità u waqt li jittieħdu inkonsiderazzjoni l-fatturi rilevanti tas-suġġett ikkunsidrat, l-emendi xierqa għall-MRL jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(12)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRL il-ġodda u l-kummenti tagħhom ittieħdu inkonsiderazzjoni.
(13)
Sabiex lill-Istati Membri u lill-partijiet interessati jingħatalhom iż-żmien iħejju ruħhom biex jissodisfaw ir-rekwiżiti l-ġodda li se jirriżulataw mill-emenda tal-MRL, għandu jgħaddi perjodu raġonevoli ta’ żmien qabel ma jsiru applikabbli l-MRL emendati.
(14)
L-Anness II tar-Regolament (KE) Nru 396/2005, il-Partijiet A u B tal-Anness III u l-Anness V ta' dak ir-Regolament għandhom għalhekk jiġu emendati skont dan.
(15)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel il-modifika tal-MRL u li għalihom l-informazzjoni turi li nżamm livell għoli ta' protezzjoni tal-konsumaturi.
(16)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat b'dan ir-Regolament għandu jibqa' japplika għall-prodotti li kienu prodotti b'mod legali qabel 6 ta' Lulju 2014.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni f’Il-Ġurnal Uffiċjali tal-Unjoni Ewropea.
Għandu japplika minn 6 ta' Lulju 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Diċembru 2013.

Labels: 0
3
17
6